“โกลด์แมน แซคส์” ฟันธง! น้ำมันสิ้นสุดภาวะล้นตลาดแล้ว
โกลด์แมน แซคส์ ระบุในรายงานภาวะตลาดน้ำมันเมื่อวานนี้ (16 พ.ค.) ว่า ตลาดน้ำมันได้สิ้นสุดภาวะน้ำมันล้นตลาดที่ได้ดำเนินมาเกือบ 2 ปีแล้ว หลังจากเกิดการชะงักงันในการผลิตน้ำมันทั่วโลก
17 พ.ค. 2559

โกลด์แมน แซคส์ ระบุในรายงานภาวะตลาดน้ำมันเมื่อวานนี้ (16 พ.ค.) ว่า ตลาดน้ำมันได้สิ้นสุดภาวะน้ำมันล้นตลาดที่ได้ดำเนินมาเกือบ 2 ปีแล้ว หลังจากเกิดการชะงักงันในการผลิตน้ำมันทั่วโลก
โกลด์แมน แซคส์ เปิดเผยว่า ตลาดได้เข้าสู่ภาวะขาดแคลนน้ำมันเร็วกว่าที่คาดไว้ โดยจะประสบภาวะดังกล่าวในเดือนนี้ โดยได้รับผลกระทบจากอุปสงค์ในระดับสูง และการผลิตที่ดิ่งลง โดยรายงานระบุว่า ภาวะชะงักงันของการผลิตน้ำมันได้ทำให้การผลิตน้ำมันลดลงอย่างมากนับตั้งแต่เดือนมี.ค.
ทั้งนี้ ภาวะชะงักงันในการผลิตน้ำมันในไนจีเรีย เวเนซุเอลา สหรัฐ และจีน เป็นปัจจัยที่ทำให้โกลด์แมน แซคส์ปรับเปลี่ยนมุมมองเกี่ยวกับตลาดน้ำมันในรายงานวันนี้ หลังจากที่ก่อนหน้าที่เคยเตือนเกี่ยวกับสต็อกน้ำมันจำนวนมาก และราคาที่อาจทรุดตัวลงอีกครั้งหนึ่ง นอกจากนี้ โกลด์แมน แซคส์ ยังได้ปรับเพิ่มตัวเลขคาดการณ์ราคาน้ำมันดิบ WTI ในปีนี้ แต่ได้ปรับลดคาดการณ์ราคาในปีหน้า
ทั้งนี้ โกลด์แมน แซคส์ระบุว่า ราคาน้ำมันดิบ WTI จะมีค่าเฉลี่ยที่ระดับ 45 ดอลลาร์ในช่วงไตรมาส 2 และอยู่ที่ 50 ดอลลาร์ในช่วงครึ่งหลังของปีนี้ อย่างไรก็ตาม โกลด์แมน แซคส์คาดว่า ราคาน้ำมันดิบ WTI จะมีค่าเฉลี่ยที่ระดับ 52.5 ดอลลาร์ในปีหน้า ลดลงจากคาดการณ์ก่อนหน้านี้ที่ระดับ 57.5 ดอลลาร์